Гафарова Гөлнара Галимхан кызы 

Казан шәһәре Совет районы "175 нче Гимназия"нең 

                                                                        туган тел һәм әдәбияты укытучысы
Әнкәй туган ягы

Һәй матур соң әнкәй туган ягы,

Биек таулар, куе урманнар.

Урманнарда гөмбә, җиләк,

Печән чаба торган булганнар.

Ул урманнар инде кыргыйланды,

Кешеләр дә йөрми печәнгә.

Мал асрамый, җиләк җыймый халык,

Бар да сатыла бит кибеттә.

Балачакта минем әнкәй

Каршы тауга менеп уйнаган.

Ә хәзер аңа менеп булмый,

Баскан чытырманлык, чаган.

Каршы тауда үсә торган булган

Чәчәкләр дә, исле әрем дә.

Ә кышларын тауда шуганнар,

Куркытмаган кары, җиле дә.

Кыргыйлана хәзер табигать,

Кеше сукмак салмый урманга.

Яшьтәшләрем урамга да чыкмый,

Өйләрендә интернет булганда.

Бар да бар бит шушы компьютерда,

Уены да, чын вә ялганы.

Олысы да, яше дә белә аның

Сәламәтлеккә нык зыянын.

Сокланасы иде җәй, кышына,

Яшәүнең чиксез матурлыгына.

Эх, мин бу заман кешесе түгел бугай,

Ник тумаганмын әни чорында!

Дога

Чын күңелдән дога кылыйк әле,

 Һәр көн дога кылу йоладыр!

 Шушы изге Җомга көннәрендә,

 Бар теләкләр кабул буладыр.

Авырулар терелсеннәр иде, 

Моңайганнар кинәт сөенсен!

 Башкаларга ачу тотканнарның 

Ачулары тәмам сүрелсен!

Үпкәлеләр гафу итсен иде,

Ялгышканның юлы төзәлсен, 

Өметсезләр сабырлыгын туплап,

 Максатына ныклап юнәлсен.

Табын түрләрендә икмәк булсын,

 Күңелләрдә булсын изгелек, 

Җаннар тыныч булсын иде һәрчак, 

Аның өчен кылыйк игелек!

Җирдә афәт, сугышлар булмасын, 

Хөкем итсен дуслык, мәхәббәт!

 Йә Раббыбыз, безнең тормышларга

 Бирсәң иде һәрчак бәрәкәт…

